

 REPUBLIKA HRVATSKA

 PRIMORSKO-GORANSKA ŽUPANIJA

****

 GRAD DELNICE

 Gradonačelnik

 KLASA: 024-01/23-01/02

URBROJ: 2170-6-50-5-23-11

Delnice, 12. srpnja 2023. godine

ZAPISNIK

sa 1. sjednice Koordinacije načelnika i gradonačelnika JLS Gorskog kotara

održane 12. srpnja 2023. godine s početkom u 13,00 sati

Sjednici prisustvuju:

- David Bregovac, načelnik Općine Fužine

- Toni Štimac, načelnik Općine Lokve

- Josip Brozović, načelnik Općine Mrkopalj

- Mario Šutej, načelnik Općine Brod Moravice

- Katarina Mihelčić, gradonačelnica Grada Delnica

- Petar Hrg, direktor TZ Gorskog kotara

- Snježana Krizmanić, ravnateljica Gradskog društva Crvenog križa Delnice

Odsutni:

- Antonio Dražović, gradonačelnik Grada Čabra

- Dražen Mufić, gradonačelnik Grada Vrbovskog

- Damir Grgurić, načelnik Općine Skrad

- Mišel Šćuka, načelnik Općine Ravna Gora

Sjednici prisustvuju:

- Predstavnici medija: Radio Gorski kotar, Radio Rijeka , Novi list i HRT Televizija

Predsjedavajuća Koordinacije, Katarina Mihelčić otvara sjednicu te predlaže sljedeći dnevni red :

Dnevni red:

1. Zimska služba - financiranje za 2023. godinu,
2. Razlika u primanju dodataka na plaću u školama Gorskog kotara po osnovi brdsko -planinskih područja,
3. Sufinanciranje police osiguranja za djecu bez roditeljske skrbi po prijedlogu Župana
4. Turizam - noćenja i kapaciteti na području Gorskog kotara
5. Gradsko društvo Crvenog križa Delnice -uvećanje financijskih sredstava
6. Razno

Predsjedavajuća otvara sjednicu Koordinacije goranskih načelnika i gradonačelnika nakon što je preuzela koordinaciju od načelnika Općine Brod Moravice Maria Šuteja.

**Točka 1.**

Predsjedavajuća otvarajući raspravu o ovoj točki dnevnog reda istaknula je kako je nadležnom Ministarstvu već poslan dopis i zatražen sastanak u ime svih gradonačelnika i načelnika da bi vidjeli na što mogu računati. Najavljeno plaćanje tih velikih troškova za sada se nije dogodilo i stanje nije onakvo kakvim ga u javnosti prezentiraju neki predstavnici vlasti.

Načelnik Bregovac konstatira kako su sve goranske lokalne samouprave baš zahvaljujući usmenom obećanju krenule u neke druge poslove i projekte planirajući njihovu realizaciju tim sredstvima.

Načelnik Štimac rekao je kako Zakon o brdsko-planinskom području nije donio nikakve benefite za Gorane, kako sve ovisi o volji jednog ministra te kako se nada da će se sve svesti u zakonske okvire i da će se zatraženo dobiti jer su ugovore dobili po nekom „čudnovatom ključu“, a nikada nisu saznali po kojim kriterijima se taj novac dijelio. Načelnik Štimac se založio i za to da se Uredba o državnoj potpori pri snošenju troškova zimskog čišćenja pretvori u zakonsku Uredbu, ali i da se poboljšaju kriteriji sadašnje odluke po kojoj u potpomognute sredine spadaju i naselja u kojima nema snijega.

Načelnik Šutej podržao je ideju o zakonom određenoj obvezi države o snošenju troškova zimske službe kao i načelnik Brozović, koji je istaknuo kako će ukidanjem prireza ova općina ostati bez oko 30.000 eura, što su taman ovogodišnji troškovi zimskog čišćenja.

**Zaključak**

Ministarstvu mora, prometa i infrastrukture potrebno je poslati dopis s točnim podacima o troškovima zimske službe za 2023. godinu, do sada dobivenim sredstvima od države te konačnim potrebama goranskih općina i gradova, kao i pitanjem kad će i hoće li biti ispunjeno obećanje ministra Butkovića o plaćanju troškova zimskog čišćenja.

**Točka 2.**

Predsjedavajuća je prisutnima podijelila tablice s parametrima o razlikama u primanju dodataka na plaću u školama Gorskog kotara po osnovi brdsko-planinskih područja. Radi se o dodatku od 10%. Neke škole nemaju taj dodatak iako se nalaze u brdsko-planinskom području, odnosno području gdje imaju otežane uvjete rada. Dodatak od 10 % znači povećanje u porezu na dohodak i prihod našem proračunu, a i dodatni poticaj učiteljima i nastavnicima koji ovdje nedostaju.

U raspravu se uključila ravnateljica gradskog Crvenog križa Snježana Krizmanić koja je prisutnima pojasnila kako je taj status na snazi od 2005. godine te da su škole koje su dostavile tražene podatke Ministarstvu taj status dobile.

Načelnik Brozović navodi kako bi svi trebali imati ista prava.

Načelnik Šutej predlaže da se pozove sve ravnatelje škola na sastanak kako bi se utvrdilo da li su upoznati sa situacijom.

Predsjedavajuća iznosi informaciju da ima podatak koje škole koriste navedeni dodatak, a koje ne te utvrđuje da se one škole koje ne koriste taj dodatak boje bilo što poduzimati kako ne bi one škole koje ga koriste bez njega ostale.

Načelnik Bregovac navodi kako bi se učitelji i nastavnici trebali sami pobrinuti za svoj status jer to nije samo povećanje općinama i gradovima obzirom na porez u proračun, to je povećanje i plaća zaposlenicima koji rade u tim školama. Smatra da bi se u to trebali uključiti sindikati.

Predsjedavajuća konstatira da Grad treba dobiti po toj osnovi i pravima iz brdsko-planinskog zakona prihod u proračun, država to iz nekog razloga nije obračunala, a netko na to ima pravo jer je to direktno utjecaj na proračun.

Načelnik Štimac predlaže da se pošalje upit u nadležno Ministarstvo te da se oni očituju zašto neke škole dobivaju, a neke ne budući da navedeno direktno utječe na proračun.

Načelnik Bregovac smatra da se u Ministarstvu potkrala greška te smatra da je to diskriminacija i da nisu pravovremeno reagirali.

**Zaključak**

Dogovoriti sastanak u Ministarstvu znanosti i obrazovanja, gdje će najprije biti zatraženi podaci i pojašnjenje te će se nakon vidjeti na koji način je našim nastavnicima i profesorima potrebno izjednači status obzirom na brdsko- planinski zakon. O istome je potrebno obavijestiti i Županiju.

**Točka 3.**

Predsjedavajuća pojašnjava da je treća točka dnevnog reda Sufinanciranje police osiguranja za djecu bez roditeljske skrbi odnosno onih koji nakon što navrše osamnaest godina izlaze iz sustava ustanova i ne pronađu udomitelje ostaju na ulici bez rješenja stambenog pitanja i bez zaposlenja što je bila tema i na koordinaciji sa Župana.

Načelnik Štimac smatra da se treba založiti za veću pomoć takvoj djeci s goranskog područja.

Predsjedavajuća upoznaje prisutne da je bilo predloženo da gradovi i općine iz naše županije, kroz osiguranje jedne police za jedno dijete, osiguraju 10.000,00 eura na period od dvije godine kojim bi se jedno dijete pokušalo na neki način osamostaliti i omogućiti mu uvjete za život, ali da je teško odabrati koje je to dijete.

Načelnik Bregovac postavio je upit koje je mišljenje Župana budući da je ta tema bila i na koordinaciji sa Županom.

Predsjedavajuća iznosi kako pojedini gradovi gradovi i općine financiraju nekoliko polica, a djeca se odabiru po principu liste izlaska iz sustava Ustanova.

Načelnik Štimac podupire inicijativu iznoseći kako mu je želja da se istom obuhvati dijete sa područja Gorskog kotara koje bi u budućnosti ostalo ovdje i živjeti.

Načelnik Šutej predložio je da se u navedeni proces uključe Željezničko-tehnička škola Moravice i Srednja škola Delnice koje mogu takvoj djeci omogućiti školovanje, a škola u Moravicama čak i smještaj u njihovom domu.

**Zaključak**

Potrebno je dogovoriti sastanak s nadležnom Udrugom kako bi se dobila informacija da li postoji dijete iz Gorskog kotara na koje bi se takva polica osiguranja mogla primijeniti.

**Točka 4.**

Predsjedavajuća iznosi da je četvrta točka dnevnog reda Turizam - noćenja i kapaciteti na području Gorskog kotara te daje riječ direktoru TZ Gorskog kotara Petru Hrgu.

Direktor Hrg prije izvješća upućuje molbu udruge Medun za sudjelovanjem na sljedećoj koordinaciji. Hotel Risnjak je trenutno u rekonstrukciji čime će dobiti jednu zvjezdicu više. Naglašava da je 2022. godina bila rekordna po pitanju porasta turizma, bilježi se 32 % više priljeva stranih gostiju i 14 % više domaćih gostiju i ukupni promet u ovoj godini u odnosu na prošlu je porastao za 17,36 %.U potpunosti se vraćaju strani gosti. Ukupni turistički promet je 37,34 % veći u odnosu na 2019.

Direktor Hrg iznosi kako je 1.500 noćenja više u odnosu na 2019. godinu. Prosječna potrošnja po gostu i po noćenju je 2019. godine iznosila 98 eura. Noćenje nije statistika, noćenje je potrošnja u destinaciji i rast standarda domaćeg stanovništva. 1,5 milijuna eura, više od 11 milijuna kn je potrošeno u destinaciji. Važno je naglasiti rast u kontekstu potrošnje.

Što se tiče turističkih kapaciteta i tu je primjetan rast , ukupan broj ležaja u 2019. godini bio je 3.111 ležaja, u 2020.godini 3.113, 2021. godini 3.494, 2022. godini 3.764, da bi u 2023. godini iznosio 4.024 ležaja što je povećanje od 30 %. Ono na što treba biti ponosan je činjenica da smo u 2019. godini sa 3 zvjezdice imali kategorizirana 1.500 ležaja, sa 4 zvjezdice ih je bio 405. 2023. godine imamo 26 % povećanje ležajeva sa 3 zvjezdice odnosno 1.886 ležaja, a 93 % povećanje ležajeva kategoriziranih sa 4 zvjezdice odnosno 782 ležaja.

Sa aspekta pružanja kvalitetne informacije potencijalnim investitorima to je podatak da se ulaže u kvalitetu, govori nam o trendovima na tržištu jer upravo takvi smještajni kapaciteti više kategorije bilježe i najbolje turističke rezultate i postižu najviše cijene.

Paralela Gorskog kotara s kontinentalnim dijelom Hrvatske, obzirom da se stavlja u kontekst i povezuje sa pandemijom koronavirusa, Gorski kotar u odnosu na 15 kontinentalnih županija bilježi treći najveći rast.

Načelnik Bregovac moli da se umjesto podataka u postocima radije iznesu podaci u brojkama odnosno broju noćenja i smatra da postoci pokazuju da je to nešto ogromno, a nije. Potrebno je izraditi financijsko izvješće o radu.

Direktor Hrg navodi da su izvorni prihodi Turističke zajednice usko vezani za broj kapaciteta, a ne za turistički promet, nego za broj ležaja iz razloga što je struktura smještajnih kapaciteta na području Gorskog kotara dominantno smještaj u domaćinstvu. Sav smještaj u domaćinstvu, plaća boravišnu pristojbu po ležaju, a ne noćenju. Rast turističkih noćenja se ne odražava financijsko stanje Turističke zajednice, a rast u broju ležaja da. Izvorni prihodi turističke zajednice su otprilike na razini 650 tisuća kn, što je podatak iz 2022. godine. U 2023. godini očekuje se određeni rast iz razloga što rastu i smještajni kapaciteti ali je teško predvidjeti koliko je to rast. Struktura prihoda u turističkoj zajednici je sljedeća, izvorni prihodi koji se troše na režijske i administrativne troškove i na udio u sufinanciranju projekata, prihodi kroz fond za udružene Turističke zajednice, prihodi kroz fond za nerazvijene turističke zajednice i prihodi od Primorsko- goranske županije ili Turističke zajednice Kvarnera. Dio navedenih prihoda traži i sufinanciranje koje se sufinanciraju iz izvornih prihoda.

Načelnik Brozović napominje kako postoje određeni faktori zbog čega je Gorski kotar sve vidljiviji i prepoznatljivi. Velika ulaganja gradova i općina u komunalnu, sportsku i ostalu infrastrukturu su se reflektirala na povećanju izgradnju i opremanje objekata privatnih smještaja. Ističe da je Turistička zajednica Gorskog kotara u zadnjih 6 godina napravila dobar posao. Misli da će se navedeno tek razvijati provedbom Nacionalnog plana oporavka i otpornosti i kad će se znati koji projekti će na nivou Gorskog kotara zaživjeti i koliko će ljudi biti zaposleno. To povećanje je praktički bez ikakvog hotelskog kapaciteta. Provedbom Nacionalnog plana oporavka i otpornosti imati ćemo još neke sadržaje koji će dodatno privući ljude.

Načelnik Štimac predlaže sastanak i prezentaciju sa Turističkom zajednicom Gorskog kotara gdje bi se napravila kompletna analiza i gdje bi imali materijale za raspravu. Smatra najznačajnijim povećanje smještajnih kapaciteta te je zadovoljan rezultatom.

Načelnik Bregovac je postavio pitanje da li se povećanjem cijene boravišne pristojbe iznad 350 kn automatski podižu privatnim kapacitetima i ostali porezi?

Direktor Hrg odgovara kako postoje 3 opterećenja za iznajmljivače, boravišna pristojba koja je fiksna i iznosi 350 kn po ležaju, porez 150 kn po ležaju i članarina koja iznosi 45 kn po stalnoj postelji ili 22 kn po pomoćnom ležaju. Povećanje boravišne pristojbe može rezultirati porastom crnog tržišta i nezadovoljstvom iznajmljivača. Trenutno postoji dobra suradnja sa Inspektoratom i prati se stanje na terenu. Potrebno je biti oprezan, mudar i dobro analizirati i sustavno razgovarati prije negoli što se krene prema eventualnom većem opterećenju.

Načelni Šutej navodi da u Općini Brod Moravice uz sadašnjih 30-tak apartmana ima 10 u izradi.

Direktor Hrg odgovara na pitanje načelnika Bregovca da li su trenutna financijska sredstva dovoljna za daljnji iskorak Gorskog Kotara kao destinacije te konstatira da financijska sredstva što se tiče promocije „nikada nisu dovoljna“, ali izvori financiranja Turističke zajednice su ograničeni. Može se očekivati rast ali ne značajan i ne prevelik. Što se tiče promocije nada se da će se zakupiti što više medijskog prostora kako bi se poslala što snažnija poruka o Gorskom kotaru, a što se tiče infrastrukture onaj je ključ daljnjeg i ozbiljnog gospodarskog, demografskog i turističkog rasta i nada se da će prijave na natječaje općina i gradova biti uspješne jer one generiraju daljnja ulagana i jamče daljnji kontinuitet i vidljivost.

Načelnik Bregovac smatra da treba razmisliti što želimo da nam se razvija u Gorskom kotaru apartmani ili nešto drugu. Općina je zadužena da bude socijalna da brine o onima koji nemaju, da napravi infrastrukturu, javnu rasvjetu. Potrebno je izraditi izvještaj financijski i poslovni za iduću godinu i zajedničke projekte, platformu gdje bi bilo vidljiv broj posjetitelja te je potrebno povezati kulturnu baštinu.

**Zaključak**

Turistička zajednica će za sljedeću koordinaciju pripremiti financijski plan za 2023. godinu i godišnji izvještaj rada za 2022. godinu.

**Točka 5.**

Predsjedavajuća iznosi da je peta točka Gradsko društvo crvenog križa-uvećanje financijskih sredstava te daje riječ ravnateljici GDCK Delnice Snježani Krizmanić.

Ravnateljica Krizmanić obratila se prisutnima sa zamolbom za uvećanje redovnih sredstava poslovanja za 13%. Navodi kako od 2015. godine rastu prihodi ali vrlo malo u odnosu na potražnju te da je 2015. godina bila krizna jer se tada donio Zakon o udrugama i promijenila se strategija poslovanja s naglaskom na razvoju interventnih timova i djelovanje u različitim kriznim situacijama. Od 2015. godine krenule su krize, 2015. godine poplava u Gunji, 2016. godine priljev migranata, 2020. godine potres u Petrinji i pandemija koronavirusa i 2022. godine rat u Ukrajini. Navodi kako putem projekata nastoji prihoditi sredstva i realizirati programe i tako osigurati redovne troškove ali navedeno nije dostatno te se zahvaljuje Gradu Delnicama koji financijski najviše pomaže Crveni križ u raznim situacijama, s naglaskom na 2019. godinu kada nije bilo financijskih sredstava za isplatu plaća. Također napominje kako se promjenom ravnatelja u Srednjoj školi Delnice promijenio iznos članarine pa tako on iznosi 1.800,00 kn , a troškovi grijanja su 1.200,00 kn mjesečno. Navodi da je vozilo koje koristi iz 2005. godine te da su troškovi njegovog održavanja su sve veći i skuplji. Ističe financiranje programa na kojima je najveći naglasak na djeci i mladima.

Kroz program Škole plivanja prošlo je 300-tinjak učenika, školama se financira 20 sati plivanja u bazenu i prijevoz uz sredstva Županije.

Savjetovalište Izvor s godinama ima sve veći rast korisnika, a to su pretežito djeca i mladi, povećano je nasilje u obitelji, ima sve više samoranjavanja, depresije djece, mladih i odraslih osoba. Volonterke koje rade u savjetovalištu su, kada je krenula pandemija koronavirusa, radile na poslovima telefonske podrške prvo na županijskom nivou, a također su se priključile pomoći na državnom nivou na SOS telefonu gdje su pružale pomoć građanima Petrinje za vrijeme i nakon potresa, te sada pružaju pomoć državljanima Ukrajine i vode brigu o njima.

Aktivnosti darivatelja krvi su najjače u PGŽ. Imamo 500-tinjak redovnih darivatelja krvi, doza krvi se plaća samo po prikupljenoj dozi u iznosu 63,00 kn, ali troškovi vezani za darivatelje krvi još se financiraju iz dodatnih sredstava.

Za program Zaželi, za 4 fazu koja je u najavi, pribavlja se potrebna licenca za pružanje pomoći u kući jer je naglasak na starije i nemoćne osobe.

GDCK uputilo je zahtjev Ministarstvu državne imovine za dodjelu objekta kako bi se mogli proširiti.

Načelnik Brozović navodi mogućnost financiranja za vozilo iz robnih rezervi, poslati zahtjev za donaciju, uključiti i Županiju te navodi povećanje financiranja od strane Općine Mrkopalj.

Načelnik Bregovac smatra da naglasak treba biti na pomoći ljudima koji su sami, koji nemaju nikoga, koji su bez vlasništva nad nekretninom.

Ravnateljica Krizmanić navodi da je u 2019. godini nedostajalo za normalno poslovanje 50.000,00 kn, a u 2023. godini nedostaje 70.000,00 – 80.000,00 kn.

Načelnik Bregovac nudi besplatan prostor na području Općine Fužine na korištenje da se napravi ušteda plaćanja stanarine u Srednjoj školi Delnice.

Predsjedavajuća predlaže da se zahtjev za pomoć pošalje Županiji.

Ravnateljica Krizmanić kaže kako su uputili zahtjev za financiranje troškova grijanja prema MUP-u i dobili odbijenicu.

Načelnik Štimac navodi da je Crveni križ uvijek na raspolaganju i nitko se ne pita koliko što košta te smatra da je potrebno utvrditi koja financijska sredstva nedostaju te ih je potrebno financirati od strane gradova i općina što vrijedi i za vozilo.

Ravnateljica Krizmanić pojašnjava da GDCK Delnice financira i sljedeće, realizacija školskih izleta za socijalno ugroženu djecu, program sigurnosti za učenike četvrtih razreda osnovnih škola gdje uče ponašanju u vodi, program junior-spasilac gdje djeca sedmih i osmih razreda osnovnih škola uče o spašavanju života na vodi i osnove pružanja prve pomoći.

**Zaključak**

Potrebno je izraditi točak izračun sredstava koja se troše za redovno financiranje i funkcioniranje GDCK Delnice.

**Točka 6.**

Načelnik Brozović za sljedeću koordinaciju predlaže pozvati predstavnike iz Ministarstva regionalnog razvoja.

Raspravljajući načelnik Štimac i načelnik Bregovac napominju kako treba od Vlade zatražiti pristup informacijama kako bi se prikupila potrebna dokumentacija predviđena brdsko-planinskim zakonom i da se ista uvrsti u proračun.

Načelnik Brozović napominje da je potrebno poslati dopis Hrvatskim šumama da na osnovu šumskogospodarskog plana izdaju suglasnost za snabdijevanje stanovništva Gorskog kotara ogrjevnim drvom.

Predsjedavajuća zaključuje sjednicu koordinacije.

Sjednica koordinacije je završena u 14:30 sati.

 Sastavila Predsjedavajuća

Marija Crnić Grgurić Katarina Mihelčić